Ronaldo-hulle skenk 50% van bonus | Netwerk24
Ronaldo-hulle skenk 50% van bonus
14 April 2020 08:56
Cristiano Ronaldo en sy Portugal-spanmaats het die helfte van die bonusse wat hulle verdien het om vir die Euro 2020-sokkertoernooi te kwalifiseer, geskenk om sukkelende amateurklubs in dié land deur die Covid-19-pandemie te help.
Die Portugese sokkerster Cristiano Ronaldo speel klubsokker vir Juventus in Italië. Foto: Getty Images
Daily Star berig Portugal se sokkerbeheerliggaam (FPF) het bevestig die bydrae word gemaak aan 'n fonds wat hopelik €4,7 miljoen sal haal om amateurklubs te help om die krisis te oorleef.
Die FPF het verlede week besluit om die amateurliga, wat reeds opgeskort is, af te sluit en die seisoen sonder 'n kampioen, promosie of relegasie summier te beëindig.
Daar is nog nie 'n amptelike besluit oor beroepsokker geneem nie, maar die FPF se president het aan die einde van Maart gesê hy is vasberade om die seisoen te voltooi.
"Dit is fundamenteel dat die kampioenskap eindig," sê Pedro Proenca.
"Dit sal 'n mate van normaliteit toelaat, ons kan dan vir volgende seisoen voorberei en weet wie het gekwalifiseer vir internasionale kompetisies, wie die kampioene is en wie gerelegeer word."
Portugal het vir 'n verrassing gesorg deur die gasheer, Frankryk, by die Euro 2016-toernooi te klop, maar Ronaldo en sy spanmaats sal nog 'n seisoen moet wag om hul titel te verdedig nadat Euro 2020 met 12 maande uitgestel is weens die koronavirus-pandemie.